
Мотиви към проекта на Наредба за условията и реда за възлагане на задължение за извършване на услуга от общ икономически интерес за превоз на пътници с въздушен транспорт


1. Причини, които налагат издаването на наредбата.
Проектът на наредба е изготвен на основание чл. 44, ал. 3 от Закона за обществения транспорт (ЗОТ), съгласно който условията и редът за възлагане на задължение за извършване на услуга от общ икономически интерес за превоз на пътници по въздушни линии и за сключване на договора по чл. 44, ал. 2 от ЗОТ се определят с наредба, издадена от министъра на транспорта и съобщенията. Законът определя основното съдържание на договора, включително вида на услугата, реда за нейното извършване и отчитане, срока, правилата за изменение и прекратяване, периодичността и обема на превозите, минималните стандарти за качество, санкциите при неизпълнение и обективните и прозрачни параметри за изчисляване на субсидиите за компенсиране, когато такива се предоставят. Необходимостта от издаването на наредбата произтича както от законовата делегация, така и от необходимостта националната процедура да осигури практическото прилагане на правилата на Регламент (ЕО) № 1008/2008 относно задълженията за обществена услуга по редовни въздушни линии. Членове 16-18 от регламента уреждат предпоставките за възлагане на задължение за обществена услуга, изискванията за необходимост и пропорционалност, информирането и публикуването, условията за ограничаване на достъпа до маршрут, публичната процедура за избор на въздушен превозвач и контрола върху решенията, приети в рамките на режима.
Свободното функциониране на пазара не във всички случаи осигурява редовни въздушни услуги при условия на непрекъснатост, редовност, подходящо разписание, необходим минимален капацитет и достъпни за потребителите условия по маршрути, които са жизненоважни за икономическото и социалното развитие на съответния регион. Поради това е необходимо да бъдат установени предварително ясни критерии и последователност на действията, чрез които да се преценява дали публичната интервенция е необходима и пропорционална и дали транспортните потребности не могат да бъдат удовлетворени чрез съществуващото въздушно предлагане или чрез други подходящи видове транспорт.
С проекта се създава процедура, която обхваща оценката на характеристиките на региона и маршрута, анализа на транспортната свързаност и наличните алтернативи, преценката на необходимостта и пропорционалността на предвижданото задължение, консултациите със заинтересованите страни, действията по информиране и публикуване съгласно Регламент (ЕО) № 1008/2008, условията за ограничаване на достъпа до маршрута, публичната процедура за избор на въздушен превозвач, сключването на договор и последващия контрол върху изпълнението.
Проектът е функционално свързан с наредбата по чл. 47, ал. 1 от ЗОТ. В анализа за необходимостта от възлагане се включва оценка за наличието на пазарна неефективност по критериите и реда на посочената наредба, както и оценка на необходимостта от предоставяне на субсидия за компенсиране. По този начин преценката дали е необходимо задължение за обществена услуга и преценката дали е налице основание за публично компенсиране се извършват като взаимно свързани, но разграничени елементи на общия режим.
2. Цели.
Основната цел на проекта е да създаде ясна и прозрачна национална процедура за възлагане и изпълнение на задължения за извършване на услуги от общ икономически интерес за превоз на пътници с въздушен транспорт при спазване на изискванията на ЗОТ и Регламент (ЕО) № 1008/2008.
Специфичните цели на проекта са:
 - въвеждане на обективни критерии за оценка на характеристиките на региона и маршрута и за преценка на необходимостта и пропорционалността на предвижданото задължение;
- осигуряване на комплексна оценка на транспортните потребности, съществуващите въздушни услуги, тарифите и условията за потребителите, алтернативните видове транспорт и възможността за използване на съседни летища; 
- гарантиране, че съдържанието на задължението е ограничено до минималното равнище на редовни въздушни услуги, необходимо за удовлетворяване на установените транспортни потребности; 
- осигуряване на прозрачност и проследимост при определянето на съдържанието на задължението и при изпълнение на изискванията за консултации, информиране и публикуване по Регламент (ЕО) № 1008/2008; 
- запазване на възможността всеки въздушен превозвач от Европейския съюз да започне обслужване на маршрут, за който е наложено задължение за обществена услуга, при изпълнение на установените изисквания; 
- уреждане на условията, при които достъпът до маршрута може да бъде ограничен до един въздушен превозвач, както и на публичната процедура за предоставяне на правото за обслужване; 
- създаване на ясни правила за съдържанието на документацията, офертите, критериите за оценяване и уведомяването за резултатите от процедурата; 
- уреждане на съдържанието на договора за възлагане, включително изискванията към качеството, отчетността, ключовите показатели за ефективност, контрола и последиците при неизпълнение; 
- осигуряване на връзка между възлагането на услугата и специалния режим за определяне и предоставяне на субсидия по наредбата по чл. 47, ал. 1 от ЗОТ.

3. Основни положения.
В глава първа са определени предметът на наредбата и основните цели на възлагането. Предвидено е задължението за извършване на услуга от общ икономически интерес да се възлага в интерес на обществото при спазване на Регламент (ЕО) № 1008/2008, като се цели осигуряване на редовен и непрекъснат въздушен превоз, подобряване на транспортната свързаност, осигуряване на достъп до отдалечени или слабо обслужвани региони, гарантиране на минимално равнище на транспортно обслужване и достъпни условия за превоз на пътници с въздушен транспорт.
Глава втора (чл. 4-8) урежда условията, при които може да бъде обосновано възлагането на задължение за обществена услуга по редовна въздушна линия. В чл. 4, ал. 2 са определени  критерии за преценка дали летището обслужва развиващ се или отдалечен регион и дали съответният маршрут е слаб и жизненоважен за икономическото и социалното развитие на обслужвания регион. При оценката на региона е предвидено да се отчитат географската и транспортната достъпност, достъпът до административни, икономически, образователни и медицински центрове, икономическите и демографските показатели на региона, пътникопотокът, честотата на въздушните услуги, търсенето, икономическата жизнеспособност на маршрута и наличието на алтернативни транспортни връзки. За преценката на понятието „слаб маршрут“ с проектът се въвежда праг до 100 000 пътници годишно, като се допуска изключение, когато анализът установи наличие на изключителни обстоятелства. Подходът позволява количественият показател да се използва като важен, но не единствен критерий и запазва възможността конкретните особености на маршрута и региона да бъдат отчетени индивидуално.
В чл. 5 е въведено изискване задължението за извършване на обществена услуга да бъде необходимо и пропорционално на потребностите от икономическото и социалното развитие на обслужвания регион и да не надхвърля необходимото за осигуряване на минимално равнище на редовни въздухоплавателни услуги. В чл. 6, ал. 2 се въвежда условието за задължителна оценка на възможността транспортните потребности да бъдат удовлетворени чрез други видове транспорт, като се отчитат честотата и продължителността на пътуването, часовете на отпътуване и пристигане, връзките с други транспортни услуги, достъпът до полети на средни и дълги разстояния и възможностите за пътуване с железопътен, автобусен, фериботен и индивидуален автомобилен транспорт. Специално внимание е отделено на железопътната алтернатива. В чл. 6, ал. 3 е предвидено, че задължение за извършване на услуга от общ икономически интерес няма да се възлага, когато по маршрута се предоставя железопътна услуга с продължителност на пътуването под три часа, която осигурява неговото транспортно обслужване най-малко два пъти дневно, при подходящи връзки и разписание. От посоченото е предвидено изключение и възлагане на задължение би могло да има, само когато липсват подходящи връзки с полети на средни и дълги разстояния, железопътната услуга не отговаря на транспортните потребности на региона или са налице други изключителни обстоятелства. С предложението се цели въздушната публична интервенция да се използва само, когато наземната алтернатива не осигурява адекватно транспортно обслужване. При преценка относно необходимостта от възлагане на задължение в чл. 7 е предвидено да се отчитат и съществуващите въздушни услуги по маршрута, тарифите и условията за потребителите, наличието на недиректни въздушни връзки и възможността за използване на съседни летища. За тази цел проектът определя зона за обслужване в радиус 150 км или в рамките на 90-минутно пътуване с наземни видове транспорт от обслужвания град. Анализът на тези фактори има за цел да предотврати възлагане на задължение, когато транспортните потребности вече могат да бъдат удовлетворени чрез съществуващо пазарно предлагане или чрез подходяща транспортна алтернатива.
В глава трета от проекта (чл. 8-12) е разписана процедурата за определяне на необходимостта от възлагане на задължението. Предвидено е преценката да се основава на анализ, възложен от министъра на транспорта и съобщенията, който включва оценка на транспортната свързаност, икономическа и социална обосновка, анализ на съществуващите въздухоплавателни услуги, оценка на алтернативните видове транспорт, прогнозен пътникопоток, оценка на необходимостта и пропорционалността на предвижданите задължения, оценка за наличието на пазарна неефективност по наредбата по чл. 47, ал. 1 от ЗОТ и оценка на необходимостта от предоставяне на субсидия. Преди възлагането се провеждат консултации със заинтересованите държави членки, съответните летищни оператори и въздушните превозвачи, обслужващи маршрута по действащи редовни линии, ако има такива. Съгласно чл. 10 от проекта, когато е направена преценка за необходимост от възлагане, министърът на транспорта и съобщенията издава заповед, която определя маршрута, летищата, стандартите за непрекъснатост, редовност, удобство на разписанието, ценообразуване и минимален капацитет, минималните изисквания към услугата, срока и условията за изпълнение и изискванията към въздушните превозвачи. Предвидена е възможност заповедта да бъде оспорена по реда на Административнопроцесуалния кодекс.
Проектът предвижда изпращането на текста на предвижданото задължение до Европейската комисия, заинтересованите държави членки, съответните летища и въздушните превозвачи, обслужващи маршрута, както и публикуването на информационно известие съгласно чл. 16 от Регламент (ЕО) № 1008/2008, като задължението влиза в сила не по-рано от датата на публикуване на съответното информационно известие. За маршрути с очакван пътникопоток под 10 000 пътници годишно е предвидено прилагането на специалния ред по чл. 16, параграф 5 от регламента. След възлагането на задължението се запазва възможността всеки въздушен превозвач от Европейския съюз да извършва редовна въздухоплавателна услуга по маршрута, ако изпълнява всички съдържащи се в задължението изисквания. По този начин задължението за обществена услуга не води само по себе си до предоставяне на изключително право.
В глава четвърта от проекта (чл. 13-18) са регламентирани ограничаването на достъпа и публичната процедура за избор на въздушен превозвач. Когато нито един въздушен превозвач не е започнал или не е заявил намерение да започне обслужване на редовна въздухоплавателна линия в съответствие с обявеното задължение, с проекта се допуска достъпът до маршрута да бъде ограничен до един въздушен превозвач за срок до четири години, а в предвидената специална хипотеза за маршрут до летище, обслужващо крайно отдалечен регион – до пет години. След изтичането на съответния срок необходимостта от ограничението се преразглежда. В чл. 14 е уредено правото да се обслужва ограничен маршрут, което е предвидено да се предоставя след публична процедура при условията и по реда на чл. 17 от Регламент (ЕО) № 1008/2008. Проектът определя принципите на процедурата, минималното съдържание на документацията, съдържанието на офертата и критериите за оценяване. Крайният срок за подаване на оферти не може да бъде по-кратък от два месеца от публикуването на информационното известие. Когато достъпът до маршрута вече е бил ограничен до един превозвач, е предвидено поканата за следващия период да се публикува най-малко шест месеца преди началото му, за да се извърши своевременна преценка дали ограничаването продължава да е необходимо. Предвидено е офертите да се оценяват въз основа на съответствието на предлаганата услуга с изискванията на документацията, тарифите и условията за тяхното прилагане, размера на исканата субсидия, когато такава се предвижда, както и качеството и устойчивостта на услугата. Съгласно чл. 16 от проекта министърът на транспорта и съобщенията определя със заповед въздушният превозвач въз основа на резултата от проведената процедура, за който Европейската комисия се уведомява по реда на Регламент (ЕО) № 1008/2008. В проекта е предвидено тази заповед да подлежи на оспорване по реда на Административнопроцесуалния кодекс.
Проектът урежда и извънредната хипотеза на внезапно прекъсване на обслужването от определения въздушен превозвач. При неотложна необходимост може временно да бъде избран друг въздушен превозвач при спазване на принципите на прозрачност и недопускане на дискриминация за срок не по-дълъг от седем месеца, като незабавно се открива нова процедура и за предприетите действия се уведомяват Европейската комисия и заинтересованите държави членки.
Глава пета (чл. 19-23) урежда договора за възлагане. Предвидено е в договора да се съдържат специфичните условия за изпълнение на въздухоплавателната услуга, включително началната дата, минималния капацитет, честотите и разписанието на полетите, стандартите за качество и достъпност, системите за продажба на билети и тарифата по въздушната линия. С договора ще се определят и редът за отчитане, изискванията към техническата и финансовата информация, ключовите показатели за ефективност по чл. 45, ал. 2 от ЗОТ, системата „бонус-малус“, обективните и прозрачни параметри за изчисляване на субсидиите и условията за предоставянето им, когато такива се предвиждат, правилата за изменение и прекратяване на договора и мерките при неизпълнението му. Съгласно чл. 21 от проекта срокът на договора не може да бъде по-дълъг от срока на валидност на наложеното задължение. Предвидени са основания за прекратяване при изтичане на срока, по взаимно съгласие, при невъзможност за изпълнение, при съществено неизпълнение и в други случаи, определени в договора. Когато за изпълнението на услугата се предоставя субсидия, тя се определя и предоставя при условията на наредбата по чл. 47, ал. 1 от ЗОТ.
В глава шеста от проекта са разписани правилата относно контрола и отчетността по изпълнението на договора. С проекта се създава задължение за въздушния превозвач да представя периодични отчети за извършените полети, броя превозени пътници, изпълнението на изискванията за качество, приходите и разходите по услугата. В чл. 26 от проекта е предвидена възможност в договора да бъдат включени мерки при неизпълнение на задължението, включително намаляване или спиране на субсидията, договорни неустойки, временно ограничаване на плащанията и прекратяване на договора. Тези механизми имат за цел да осигурят проследимост на фактическото изпълнение и ефективен договорен контрол.

4. Финансови и други средства, необходими за прилагането на наредбата.
Издаването на наредбата не води до възникване на задължение за извършване на разходи от държавния бюджет. Финансово задължение може да възникне при конкретно възлагане, когато са изпълнени законовите предпоставки за предоставяне на субсидия за компенсиране на задължението за превоз на пътници с въздушен транспорт. Размерът и условията за предоставяне на субсидията се определят по реда на наредбата по чл. 47, ал. 1 от ЗОТ. Настоящият проект урежда условията, процедурата и договорните параметри на възлагането, но не определя самостоятелно действителния размер на необходимата субсидия. Поради това конкретното бюджетно въздействие не може да бъде определено предварително единствено въз основа на приемането на наредбата, а следва да се установява за всяко конкретно възлагане. 
Прилагането на наредбата ще се осъществява от Министерството на транспорта и съобщенията в рамките на законово определените му правомощия. Необходимо ще бъде извършване и координиране на транспортни, правни, икономически и социални анализи, организиране на консултации, изпълнение на процедурите за информиране и публикуване по Регламент (ЕО) № 1008/2008, подготовка и провеждане на публични процедури, сключване и администриране на договори и последващ контрол. Необходимостта от допълнителни човешки, експертни или технически ресурси следва да се преценява в зависимост от броя, обхвата и сложността на конкретните процедури.

5. Очаквани резултати.
С приемането на наредбата се очаква да бъде създадена ясна и предвидима национална процедура за възлагане и изпълнение на задължения за обществена услуга при превоз на пътници с въздушен транспорт.
Очакваните резултати включват осигуряване на прозрачност, равнопоставеност и недопускане на дискриминация при ограничаване на достъпа до маршрут и при избора на въздушен превозвач; създаване на предвидими договорни правила за качество, отчетност, ефективност, контрол и последици при неизпълнение; създаване на условия за подобряване на транспортната достъпност и свързаността на региони с доказана обществена потребност от въздушна транспортна услуга; прилагане на националния режим в съответствие с Регламент (ЕО) № 1008/2008 и относимите правила на правото на Европейския съюз.
Като възможен косвен резултат от конкретни възлагания може да се очаква положително въздействие върху мобилността на населението, достъпа до административни, здравни, образователни и икономически услуги и икономическата активност в съответните региони. Наличието и степента на тези ефекти следва да се оценяват за всяка конкретна въздушна линия и не могат сами по себе си да заместят изискванията за необходимост, пропорционалност и наличие на предпоставките за възлагане.

6. Анализ за съответствие с правото на Европейския съюз.
Проектът цели осигуряването на мерки на национално ниво за прилагането на чл. 16 - 18 от Регламент (ЕО) № 1008/2008 относно задълженията за обществена услуга по редовни въздушни линии. Регламентът е пряко приложим, поради което националният подзаконов акт конкретизира в рамките на законовата делегация вътрешната последователност на действията, съдържанието на анализа, условията за провеждане на процедурата и съдържанието на договора, без да дерогира или заменя пряко приложимите правила на регламента. Съгласно чл. 16, параграф 1 от Регламент (ЕО) № 1008/2008 държава членка може, след консултации със заинтересованите държави членки и след информиране на Европейската комисия, съответните летища и въздушните превозвачи, обслужващи маршрута, да наложи задължение за обществена услуга по отношение на редовни въздушни услуги до летище, обслужващо периферен или развиващ се регион, или по слаб маршрут до летище на нейна територия, когато маршрутът е жизненоважен за икономическото и социалното развитие на обслужвания регион. Задължението може да бъде наложено само до степента, необходима за осигуряване на минимално равнище на редовни въздушни услуги при определени стандарти за непрекъснатост, редовност, ценообразуване или минимален капацитет, които превозвачите не биха поели, ако се ръководят единствено от търговския си интерес.
Предвид приложното поле на ЗОТ националният режим за въздушен обществен транспорт се прилага в рамките на вътрешните редовни въздушни линии. Това ограничение произтича от чл. 4, т. 3 от ЗОТ, който изключва от приложното поле на закона въздушният превоз извън вътрешните редовни линии, както и чартърните, бизнес и международните полети. Член 16, параграф 3 от Регламент (ЕО) № 1008/2008 изисква необходимостта и адекватността на предвижданото задължение да се преценяват с оглед на пропорционалността между задължението и потребностите от икономическо развитие на региона, възможността транспортните потребности да бъдат удовлетворени чрез други видове транспорт, тарифите и условията за потребителите и съвкупния ефект от дейността на въздушните превозвачи, които обслужват или възнамеряват да обслужват маршрута. Тези изисквания са отразени в критериите за оценка на алтернативните транспортни услуги, съществуващото въздушно предлагане, тарифите, съседните летища и минимално необходимото съдържание на задължението. Особено значение се отдава на железопътните услуги с време за пътуване под три часа и с достатъчна честота, връзки и подходящи часове. Това съответства на чл. 16, параграф 3, буква „б“ от Регламент (ЕО) № 1008/2008 и на Тълкувателните насоки на Европейската комисия относно задълженията за обществена услуга по Регламент (ЕО) № 1008/2008 (2017/C 194/01), според които при адекватна железопътна алтернатива въздушно задължение за обществена услуга по принцип не следва да се налага, освен ако конкретните обстоятелства обосновават друго. Тълкувателните насоки не установяват нормативно фиксирана граница за понятието „слаб маршрут“, но въз основа на практиката на Европейската комисия посочват, че маршрут с трафик над 100 000 пътници годишно по правило не може да бъде считан за слаб. В проекта е възприет този ориентир, като се предвижда допускане на отклонение при изключителни обстоятелства, установени с анализа по чл. 8, с което се запазва индивидуалната оценка на конкретния маршрут. При оценката на съществуващото въздушно предлагане проектът включва недиректните връзки и съседните летища. Определената зона за обслужване от 150 км или 90 минути наземно пътуване съответства на използвания от Европейската комисия информационен подход при събирането на данни за летищата, които могат да бъдат разглеждани като възможни алтернативи, като конкретната преценка следва да отчита особеностите на съответния маршрут и регион.
С проекта се регламентират действията, произтичащи от разпоредбите на чл. 16, параграфи 4 - 6 от Регламент (ЕО) № 1008/2008 относно съобщаването на текста на предвижданото задължение, публикуването на информационно известие и момента, от който задължението може да влезе в сила. Съгласно регламента за маршрути с очакван пътникопоток под 10 000 пътници годишно информационното известие може да бъде публикувано в Официален вестник на Европейския съюз или в националния официален вестник. Съобразно чл. 16, параграф 8 от Регламент (ЕО) № 1008/2008 проектът предвижда, че всеки въздушен превозвач от Европейския съюз може да извършва редовна услуга по маршрута, ако изпълнява всички изисквания на задължението. Ограничаването на достъпа до един превозвач представлява изключение и е свързано с условията и сроковете, определени в чл. 16, параграфи 9 и 10 и с провеждането на публична процедура по чл. 17 от регламента. Правилата за максималния срок на ограничението, неговото преразглеждане, шестмесечния срок за публикуване на покана за следващ период, минималния двумесечен срок за подаване на оферти, съдържанието на документацията и критериите за избор са свързани с изискванията на чл. 16 и 17 от Регламент (ЕО) № 1008/2008. Специалният петгодишен период в регламента се отнася до маршрути до летища, обслужващи най-отдалечени региони, чийто специален статут понастоящем е уреден в чл. 349 от Договора за функционирането на Европейския съюз. При внезапно прекъсване на услугата Регламент (ЕО) № 1008/2008 допуска при спешност временно определяне на друг въздушен превозвач за период до седем месеца при условията на чл. 16, параграф 12. Проектът урежда националните действия в тази хипотеза, включително принципите за избор, откриването на нова процедура и уведомяването на Европейската комисия и заинтересованите държави членки. Член 17 от Регламент (ЕО) № 1008/2008 изисква публичната процедура да осигурява достатъчна прозрачност и конкуренция, да определя стандартите на обществената услуга, правилата за изменение и прекратяване на договора, срока, санкциите и обективните и прозрачни параметри за субсидията за компенсиране, когато такава се предоставя. При избора се отчитат адекватността на услугата, тарифите и условията за потребителите и размерът на необходимата субсидия. Проектът предвижда включването и уреждането на тези елементи в документацията, офертите, критериите за оценяване и договора. Член 18 от Регламент (ЕО) № 1008/2008 изисква решенията, взети по чл. 16 и 17, да могат да бъдат ефективно преразглеждани и предоставя на Европейската комисия правомощие да изисква документи и анализи относно необходимостта от задължението, икономическото състояние на региона, пропорционалността на предвижданите изисквания и съществуващите въздушни и други транспортни услуги. В тази връзка проектът предвижда анализ на относимите обстоятелства, проследима процедура и възможност за оспорване на изрично предвидените административни актове по реда на Административнопроцесуалния кодекс.
В проекта е посочено, че когато във връзка с възложеното задължение се предоставя субсидия, нейното определяне, предоставяне, отчетност и контрол се извършват по реда на наредбата по чл. 47, ал. 1 от ЗОТ и при спазване на приложимите правила на Европейския съюз относно услугите от общ икономически интерес и държавните помощи. 
Предвид обстоятелството, че с проекта се осигуряват мерки за прилагането на Регламент (ЕО) № 1008/2008, проектът е съгласуван в рамките на Работна група 9 „Транспортна политика“ към Съвета по европейските въпроси. С проекта не се въвеждат изисквания, произтичащи от директиви на Европейския съюз, поради което не се изготвя таблица за съответствие с правото на Европейския съюз.

7. Въздействие върху административната тежест, конкуренцията и заинтересованите лица.
Проектът създава административни задължения основно за въздушните превозвачи, които участват в публичната процедура за обслужване на ограничен маршрут или изпълняват задължението въз основа на сключен договор. Те включват представяне на оферта и документи за съответствие с изискванията, както и периодична отчетност за извършените полети, превозените пътници, изпълнението на стандартите за качество и приходите и разходите по услугата. Тези задължения са свързани непосредствено с необходимостта от провеждане на прозрачна процедура и с контрола върху изпълнението на възложената услуга.
За летищните оператори и въздушните превозвачи, които обслужват съответния маршрут, проектът не въвежда общ нов разрешителен режим, а предвижда участието им в консултациите, когато са налице условията за това, и използването на относима информация за транспортното предлагане. Така се цели решенията да бъдат основани на актуални данни за действителните транспортни потребности и наличните възможности за тяхното удовлетворяване.
По отношение на конкуренцията проектът се основава на принципа, че наличието на задължение за обществена услуга не води автоматично до ограничаване на достъпа до маршрута. Всеки въздушен превозвач от Европейския съюз може да започне обслужване при изпълнение на установените условия. Ограничаването до един превозвач се допуска само в предвидената специална хипотеза и правото за обслужване се предоставя след публична процедура при условия на прозрачност, равнопоставеност, недопускане на дискриминация и свободна конкуренция.
Преразглеждането на необходимостта от ограничаване на достъпа, предварителното публикуване на поканата за следващ период и предварително определените изисквания към документацията и оценяването създават допълнителни гаранции срещу запазване на ограничението след отпадане на основанията за него и срещу необосновано ограничаване на пазарната инициатива.
Проектът на наредба и докладът към него ще бъдат публикувани на интернет страницата на Министерството на транспорта и съобщенията и на Портала за обществени консултации при условията и по реда на чл. 26 от Закона за нормативните актове, като на заинтересованите лица ще бъде предоставен 30-дневен срок за предложения и становища. Постъпилите предложения и бележки ще бъдат обобщени в справка към окончателния доклад.


